Vild kørsel gennem midten af Aalborg endte torsdag eftermiddag kort efter klokken 16 galt, da føreren af en sort Audi S3 forulykkede i lyskrydset Sønderbro og Fynsgade. Bilen var kort før uheldet kørt ad Sønderbro i høj fart og ville, da den kom til lyskrydset, svinge til højre ad Fynsgade. Manøvren mislykkedes imidlertid, da bilen skred ud og ramte ind i midterrabatten, så bilen fik skader på hjul og fælge. Efter uheldet stak to personer af fra bilen til fods. De havde kurs mod Øgade-kvarteret, og blev kort efter fundet af Nordjyllands Politi i Samsøgade. Den ene af de to personer er frakendt førerretten, men da det ikke står klart, hvem der var chauffør og hvem der var passager, søger politiet vidner til uheldet, der kan hjælpe med at klarlægge omstændighederne. Politiet kan kontaktes på telefon 1-1-4.

Referat:
Efter vild kørsel gennem Aalborg forulykkede en Audi S3 torsdag eftermiddag. Nordjyllands Politi søger vidner.